[pic] | EUROOPAN YHTEISÖJEN KOMISSIO |

Bryssel 19.12.2008

KOM(2008) 877 lopullinen

KOMISSION KERTOMUS EUROOPAN PARLAMENTILLE

26. vuosikertomus polkumyynnin ja tukien vastaisista yhteisön toimista ja suojatoimenpiteistä (2007) [SEC(2008) 3073]

Johdanto

Tämä vuoden 2007 kertomus annetaan Euroopan parlamentille sen polkumyynnin vastaisista yhteisön toimista 16. joulukuuta 1981 antaman päätöslauselman ja Euroopan parlamentin teollisuus-, ulkomaankauppa-, tutkimus- ja energiavaliokunnan mietinnön johdosta.

Tässä lyhyessä kertomuksessa esitetään yleiskatsaus vuoden 2007 merkittävimpiin tapahtumiin, ja sen täydennyksenä on edellisvuosien tapaan komission yksiköiden laatima yksityiskohtaisempi valmisteluasiakirja liitteineen. Kertomuksessa noudatellaan samaa yleistä rakennetta kuin valmisteluasiakirjassa, esimerkiksi kaikissa otsikoissa, jotta kattavammat tiedot olisi helpompi löytää.

Käsillä oleva kertomus ja koko valmisteluasiakirja ovat julkisesti saatavilla osoitteessahttp://europa.eu.int/comm/trade/issues/respectrules/anti_dumping/legis/index_en.htm.

Vuonna 2007 jatkettiin kaupan suojakeinojen tarkistusta, joka käynnistettiin vuonna 2006 ja johon sidosryhmät osallistuivat tiiviisti vuoden aikana. Kaupan suojakeinoista vastaavat yksiköt olivat vuonna 2007 uudelleenjärjestelyjen kohteena osana kauppapolitiikan pääosaston yleistä uudelleenorganisointia. Tähän liittyen kauppapolitiikan pääosastoon perustettiin riippumattoman kuulemismenettelyistä vastaavan neuvonantajan tehtävä.

1. Yleiskatsaus lainsäädäntöön

Polkumyyntiä, tukia ja suojatoimenpiteitä koskevat tutkimukset suoritetaan neuvoston perusasetusten mukaisesti. Valmisteluasiakirjassa on katsaus voimassa olevaan lainsäädäntöön. Polkumyynnin ja tukien vastaisista perussäädöksistä käytetään jatkossa nimitystä ”perusasetus” tai ”perusasetukset”.

2. Peruskäsitteet

Valmisteluasiakirjan 2 jaksossa esitellään kaupan suojakeinojen tutkimuksissa käytettävää terminologiaa ja menettelyitä.

3. Kaupan suojakeinojen tarkistus – vuonna 2006 aloitetun prosessin jatkaminen

Komissio jatkoi vuonna 2007 kaupan suojakeinojen tarkistusprosessia, joka aloitettiin vuonna 2006. Prosessiin osallistui monia sidosryhmiä, koska tavoitteena oli varmistaa, että EU:n käyttöönottamat kaupan suojakeinot toimivat edelleen mahdollisimman tehokkaasti globaalin talouden nopeat muutokset huomioon ottaen.

Komissio järjesti aiheesta maaliskuussa 2007 julkisen kuulemisen, johon osallistui paljon sidosryhmiä ja jonka osallistujat ottivat myönteisesti vastaan. Prosessin aikana saatiin valtavasti kannanottoja, jotka kaikki ovat nähtävillä komission verkkosivulla.

Julkisessa kuulemisessa tuli esiin tarve parantaa suojakeinojen helppokäyttöisyyttä, avoimuutta, nopeutta ja selvyyttä yritysten kannalta.

Julkisen kuulemisen tulosten pohjalta komissio laati ehdotuksia EU:n kaupan suojakeinojen muuttamiseksi. Julkista kuulemista koskevat komission arvioinnin tulokset julkaistiin syksyllä 2007.

Komission lähestymistapa sai aikaan jäsenvaltioissa ja sidosryhmien piirissä vilkasta keskustelua tästä poliittisesti arkaluontoisesta aiheesta, ja keskustelu jatkui runsaana vuoden 2007 aikana. Keskustelujen arvioinnissa tuli esiin, että jäsenvaltioiden ja sidosryhmien keskuudessa ei ole vielä riittävää yksimielisyyttä kaupan suojakeinojen tarkistuspaketin hyväksymiseksi.

Myös Euroopan parlamentti on seurannut kiinnostuneena kaupan suojakeinojen tarkistusprosessia, ja komissio on pitänyt sen säännöllisesti ajan tasalla.

4. Maanlaajuinen markkinatalousasema

Polkumyyntitutkimusten yhteydessä maata voidaan pitää täysimittaisena markkinataloutena, jos se täyttää viisi perustetta, jotka esitetään yksityiskohtaisesti tämän kertomuksen liitteenä olevassa valmisteluasiakirjassa.

Vuonna 2007 komission yksiköt arvioivat Kiinan, Vietnamin, Armenian, Kazakstanin ja Mongolian pyyntöjä, jotka koskivat maanlaajuista markkinatalousasemaa. Kaikki viisi maata toimittivat vuoden aikana lisätietoja pyyntöjensä tueksi.

Näiden maiden maanlaajuisen markkinatalousaseman arvioinnissa ollaan eri vaiheissa.

Maiden kanssa pidettyjen kahdenvälisten kokousten lisäksi maaliskuussa 2007 järjestettiin ensimmäinen maanlaajuista markkinatalousasemaa käsittelevän EU:n ja Vietnamin työryhmän kokous ja heinäkuussa 2007 Kiinaa käsittelevän työryhmän seitsemäs kokous. Tässä EU:n ja Kiinan kokouksessa työryhmä keskusteli lyhyestä päivitetystä arviointiraportista, jonka komissio oli laatinut. Raportissa tunnustettiin Kiinan saavuttama edistys, mutta siinä katsottiin, että vielä tarvitaan lisäedistystä sen varmistamiseksi, että Kiina noudattaa neljää jäljellä olevaa perustetta. Siinä myös todettiin, että vuonna 2008 laaditaan kattavampi raportti.

Erityisiä maanlaajuiseen markkinatalousasemaan liittyviä matkoja tehtiin Kazakstaniin (helmikuussa 2007) ja Armeniaan (heinäkuussa 2007), ja vuoden lopussa suunniteltiin vielä matkaa Mongoliaan.

5. Tiedotus- ja viestintätoimet / kahdenvälinen yhteydenpito

Joulukuussa 2004 perustettu pk-yrityksille tarkoitettu kaupan suojakeinojen yhteyspiste jatkoi toimintaansa vuonna 2007 ja käsitteli pk-yrityksille ominaisia kaupan suojakeinojen sekä yleisiä että erityisiä kysymyksiä ja ongelmia. Kolmansien maiden hallitusten edustajille ja sekä EU:n sisäisille että ulkopuolisille talouden toimijoille tarkoitetut tiedotus- ja koulutusseminaarit muodostivat edelleen merkittävän osan kaupan suojakeinoista vastaavien yksiköiden toiminnasta.

6. Yleiskatsaus polkumyynnin ja tukien vastaisiin sekä suojatoimenpiteitä koskeviin tutkimuksiin ja toimenpiteisiin

6.1. Yleistä

Vuoden 2007 lopussa yhteisössä oli voimassa 127 polkumyyntitoimenpidettä (ks. liite O) ja 9 tukien vastaista toimenpidettä (ks. liite P).

Polkumyynnin ja tukien vastaiset toimenpiteet koskivat 0,73:a prosenttia kokonaistuonnista yhteisöön vuonna 2007.

Jäljempänä olevista aiheista kerrotaan tarkemmin tämän kertomuksen liitteenä olevassa valmisteluasiakirjassa. Otsikoiden viereen on merkitty viitteet valmisteluasiakirjan liitteisiin.

6.2. Uudet tutkimukset (ks. liitteet A–E ja N)

Vuonna 2007 pantiin vireille 9 tutkimusta.[1] Väliaikaiset tullit otettiin käyttöön 12 menettelyssä. Lopullisten tullien käyttöönottoon päädyttiin 12 tapauksessa. Kymmenen menettelyä päätettiin ilman toimenpiteiden käyttöönottoa. Yhteensä 18 polkumyyntitoimenpiteen voimassaolon annettiin päättyä automaattisesti niiden viiden vuoden soveltamisajan päätyttyä.

6.3. Tarkastelut

Tarkasteluihin liittyvät tutkimukset muodostavat edelleen merkittävän osan kaupan suojakeinoista vastaavien yksiköiden työstä. Vuosina 2003–2007 niiden osuus kaikista käynnistetyistä tutkimuksista oli 65 prosenttia. Tilastotiedot vuosilta 2003–2007 esitetään valmisteluasiakirjan taulukossa 2.

6.3.1. Toimenpiteiden voimassaolon päättymistä koskevat tarkastelut (ks. liite F)

Perusasetusten 11 artiklan 2 kohdassa ja 18 artiklassa säädetään, että toimenpiteiden voimassaolo päättyy viisi vuotta niiden käyttöön ottamisen jälkeen, ellei toimenpiteiden päättymistä koskeva tarkastelu osoita, että ne olisi pidettävä voimassa alkuperäisessä muodossaan.

Vuonna 2007 aloitettiin 11 toimenpiteiden päättymistä koskevaa tarkastelua, päätökseen saatiin 13 tarkastelua, joissa tulli vahvistettiin vielä viiden vuoden kaudeksi, ja kolmessa tarkastelussa toimenpiteet lakkautettiin.

6.3.2. Välivaiheen tarkastelut (ks. liite G)

Perusasetusten 11 artiklan 3 kohdassa ja 19 artiklassa säädetään mahdollisuudesta tarkastella toimenpiteitä uudelleen niiden voimassaoloaikana. Tarkastelut voidaan rajoittaa polkumyynnin tai tukien taikka vahingon tarkasteluun.

Vuonna 2007 pantiin vireille yhteensä 24 välivaiheen tarkastelua, päätökseen saatiin 11 tarkastelua, joissa tulli vahvistettiin tai sitä muutettiin, ja 8 tarkastelun päätteeksi toimenpiteet lakkautettiin.

6.3.3. Muut välivaiheen tarkastelut (ks. liite H)

Vuonna 2007 saatettiin päätökseen useita muita tarkasteluja, jotka eivät kuulu perusasetusten 11 artiklan 3 kohdan tai 19 artiklan soveltamisalaan tai joiden vireillepanosta ei julkaistu ilmoitusta virallisessa lehdessä.

Tällaisia tarkasteluja saatettiin päätökseen 8 vuonna 2007. Ne koskivat muun muassa sitoumusten hyväksymistä, oma-aloitteista peruuttamista tai rikkomista, uuden viejän pyyntöjä otantatapauksissa ja toimenpiteiden suspensiota.

6.3.4. Uuden viejän tarkastelut (ks. liite I)

Perusasetusten 11 artiklan 4 kohdassa ja 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli sellaisille kyseisen viejämaan uusille viejille, jotka eivät vieneet tuotetta tutkimusajanjakson aikana. Näiden viejien on osoitettava, että ne ovat todellisia uusia viejiä ja että ne ovat tosiasiallisesti aloittaneet viennin yhteisöön tutkimusajanjakson jälkeen. Tällöin niille voidaan määrittää yksilöllinen tulli, joka on yleensä pienempi kuin koko maata koskeva tulli.

Vuonna 2007 aloitettiin kaksi uuden viejän tarkastelua.

6.3.5. Absorptiotutkimukset (ks. liite J)

Jos on olemassa riittävä näyttö siitä, että vientihinnat ovat alkuperäisen tutkimusajanjakson jälkeen ja joko ennen toimenpiteiden käyttöönottoa tai sen jälkeen laskeneet tai että kyseisen yhteisöön tuodun tuotteen jälleenmyyntihinnat tai myöhemmät myyntihinnat eivät ole muuttuneet tai eivät ole muuttuneet riittävästi, voidaan käynnistää erityinen ”absorptiotutkimus” sen selvittämiseksi, onko toimenpiteellä ollut vaikutusta edellä mainittuihin hintoihin. Alempien myyntihintojen ottamiseksi huomioon voidaan laskea polkumyyntimarginaalit uudelleen ja korottaa tullia. Mahdollisuudesta absorptiotutkimuksen tekemiseen säädetään perusasetusten 12 artiklassa ja 19 artiklan 3 kohdassa.

Vuonna 2007 yksi absorptiotutkimus päätyi tullin korottamiseen.

6.3.6. Kiertämistä koskevat tutkimukset (ks. liite K)

Perusasetusten 13 ja 23 artiklassa säädetään mahdollisuudesta aloittaa tutkimukset uudelleen, jos esitetään näyttöä siitä, että toimenpiteitä kierretään.

Vuonna 2007 pantiin vireille neljä tällaista tutkimusta. Päätökseen saatiin yksi kiertämistä koskeva tutkimus, jossa tullia laajennettiin, ja kaksi päätettiin ilman tullin laajentamista.

6.4. Suojatoimenpidetutkimukset (ks. liite L)

Vuonna 2007 ainoa voimassa ollut, tiettyjen sitrushedelmien tuontia koskeva suojatoimenpide raukesi.

7. Polkumyynnin ja tukien vastaisten toimenpiteiden soveltaminen

7.1. Toimenpiteiden seuranta

Voimassa oleviin toimenpiteisiin kohdistuvissa seurantatoimissa keskityttiin neljään tärkeimpään alaan: 1) petosten estämiseen, 2) kauppavirtojen ja markkinoiden muutosten seuraamiseen, 3) toiminnan tehostamiseen soveltuvin keinoin ja 4) sääntöjenvastaisiin käytäntöihin puuttumiseen. Näiden toimien ansiosta kaupan suojakeinoista vastaavat yksiköt pystyivät toimimaan soveltamisen alalla ennakoivammin pelkän reagoimisen sijaan.

7.2. Sitoumusten valvonta (ks. liitteet M ja Q)

Sitoumusten valvonta kuuluu soveltamistoimiin, sillä sitoumukset ovat yksi polkumyynnin ja tukien vastaisten toimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien aiheuttama vahinko voidaan poistaa niiden avulla tehokkaasti.

Vuoden 2007 alussa oli voimassa 43 sitoumusta. Vuonna 2007 sitoumukset muuttuivat seuraavasti: 8 yrityksen sitoumusten voimassaolo lakkasi ja 3 sitoumustarjousta hyväksyttiin. Vuoden 2007 lopussa voimassa oli näin ollen yhteensä 38 sitoumusta.

8. Palautukset (ks. liite U)

Perusasetusten 11 artiklan 8 kohdan ja 21 artiklan 1 kohdan mukaisesti tuoja voi pyytää kannettujen tullien palautusta, jos osoitetaan, että polkumyynti- tai tukimarginaali, jonka perusteella tullit maksettiin, on poistettu tai sitä on alennettu voimassa olevaa tullia alemmalle tasolle.

Vuonna 2007 jätettiin 8 uutta palautushakemusta. 5 tapausta päätettiin ilman täyden tai osittaisen palautuksen myöntämistä, 3 hakemusta hylättiin ja 2 peruutettiin.

9. Muutoksenhaku: Euroopan yhteisöjen tuomioistuimen ja ensimmäisen oikeusasteen tuomioistuimen tuomiot

Vuonna 2007 yhteisöjen tuomioistuin ja ensimmäisen oikeusasteen tuomioistuin antoivat molemmat yhden tuomion, joka liittyi polkumyynnin tai tukien vastaisiin asioihin. Yhteisöjen tuomioistuin antoi myös yhden määräyksen, jolla asia poistettiin rekisteristä, ja ensimmäisen oikeusasteen tuomio antoi kolme määräystä asioiden poistamiseksi rekisteristä. Valmisteluasiakirjassa esitetään tiivistelmä tuomioista.

Vuonna 2007 pantiin vireille 10 uutta tapausta. Ne kaikki saatettiin ensimmäisen oikeusasteen tuomioistuimen käsiteltäväksi.

Valmisteluasiakirjan liitteessä S esitetään luettelo vuoden 2007 lopussa ensimmäisen oikeusasteen tuomioistuimessa tai yhteisöjen tuomioistuimessa edelleen vireillä olleista polkumyyntiin tai tukiin liittyvistä tapauksista.

10. Toiminta Maailman kauppajärjestössä (WTO)

10.1. Toiminta Maailman kauppajärjestössä (WTO)

WTO:lla on käytössään täsmällinen menettely WTO-sopimusten soveltamista koskevien riitojen ratkaisemiseksi jäsenten välillä.

Vuonna 2007 WTO:n paneeli, joka oli kokoontunut Norjan pyynnöstä käsittelemään lohta koskevia EU:n polkumyyntitoimenpiteitä, antoi raporttinsa. Tulokset olivat EU:n kannalta kahtalaiset: joissakin politiikkaan ja käytäntöihin liittyvissä merkittävissä kysymyksissä EU ”voitti", kun taas joissakin erityisissä teknisissä kysymyksissä EU ”hävisi”.

Tarkempia tietoja asiasta esitetään tämän kertomuksen liitteenä olevassa valmisteluasiakirjassa.

10.2. Muut WTO-toimet

Vuonna 2007 Dohan kehitysohjelman säännöistä neuvotteleva ryhmä piti edelleen säännöllisiä epävirallisia kokouksia ja keskusteli jäsenten esittämistä eri tekstiehdotuksista kolmella neuvottelujen kohteena olevalla alalla, joita ovat polkumyynti, teollisuustuet ja kalastustuet.

Marraskuussa 2007 neuvotteluryhmän puheenjohtaja esitti ensimmäisen tekstiluonnoksen, joka kattoi polkumyynnin, yleiset tuet ja kalastusalan tuet. Suurin osa WTO:n jäsenistä, mukaan lukien EU, katsoi, että luonnos oli erittäin epätasapuolinen ja siinä tuotiin esiin vain muutaman jäsenen kannat; siinä esimerkiksi sallittiin nollaamiskäytäntö, minkä valituselin on tuominnut.

Tämä koski erityisesti polkumyyntiä ja kalastusalan tukia koskevia tekstiluonnoksia. Tämän vuoksi monet WTO:n jäsenet pyysivät puheenjohtajaa laatimaan tarkistetun luonnoksen mahdollisimman nopeasti.

Samanaikaisesti komission yksiköt osallistuivat polkumyyntiä, tukia sekä tasoitus- ja suojatoimenpiteitä käsittelevien komiteoiden tavanomaiseen työhön.

11. Päätelmät

Vuonna 2007 vireille pantujen tapausten samoin kuin ilman toimenpiteiden käyttöönottoa päätettyjen tutkimusten lukumäärät putosivat merkittävästi. Käyttöön otettujen toimenpiteiden, niin lopullisten kuin väliaikaistenkin, lukumäärä pysyi kuitenkin lähes vuoden 2006 tasoa vastaavana. Tarkasteluja pantiin vireille vuonna 2007 enemmän kuin edellisenä vuonna.

Kaupan suojakeinojen tarkistusprosessi jatkui ja sai aikaan vilkasta keskustelua ja monia kannanottoja sidosryhmiltä vuoden mittaan. Tämä osoittaa, että kaupan suojakeinoja on käytettävä tasapuolisesti ja avoimesti ja noudattaen täysimittaisesti oikeusjärjestystä.

Komission yksiköt tekivät tutkimuksia perusteellisesti ja ammattitaitoisesti läpi vuoden. Tähän liittyen riippumattoman kuulemismenettelyistä vastaavan neuvonantajan tehtävän perustaminen kauppapolitiikan pääosastoon vahvisti entisestään yksikköjen jatkuvaa sitoutumista avoimuuteen ja prosessissa osallisena olevien osapuolten oikeuksia.

[1] Valmisteluasiakirjan taulukossa 1 esitetään tilastotietoja vuosina 2003–2007 perusasetusten 5 ja 10 artiklan mukaisesti vireille pannuista uusista tutkimuksista.